khistorydata/jeongjo-sjw-relations huggingface dataset:
정조 12년 · 목
該曹啓言金虎門入直哨官李光進以爲今夜軍號受出本曹郞廳傳給于弘化門集賢門而掌務軍士李發龍失一張只以一張傳給于弘化門軍士云事極驚駭軍士之閪失哨官難免不察之罪至於弘化門哨官金吉行夜已向深軍號相應渠獨受不當受之軍號默無一言吉行光進竝拿問處之該大將從重推考李發龍自該營嚴治集賢門弘化門入直哨官均是訓局所管請以一張輪看之意分付允之敎以入直軍士大將例不得統察況下鑰以後事乎入直堂上爲先從重推考軍號頒布專係郞官則遺漏雖在頒布後後弊所關不可無飭當該郎廳先汰後拿
정조 12년 · 강
命前萬戶金國熙特爲加資
정조 12년 · 목
敎曰近因諸道成册鱗次入啓先見海西册子殷栗金國熙旣經實職年爲八十一而以堂下懸錄者極爲可訝每歲首以朝官年八十以上啓聞加資自是定式則昨今年何故不爲擧論致此遺漏乎地方官不可無飭其委折卽令該曹査問該道使之査實狀聞老職加資仍令今日政下批
정조 12년 · 강
飭吏曹判書宋載經斯速開政
정조 12년 · 목
政院以載經三違召啓敎以無端違牌此何道理此傳旨勿施仍以前牌催促斯速開政○敎曰今番復授之後屢召輒違更令申飭行公則忽提甲辰所遭於今日謂以夏間行政爲伸分而今不可復出云處義之倒錯引據之逕庭姑勿論深夜寒殿如是酬應是豈分義之所敢出乎吏曹判書宋載經爲先從重推考
정조 12년 · 강
罷吏曹參議徐鼎修職
정조 12년 · 강
行召對于誠正閣閣臣李秉模承旨李亨元玉堂李益運閔昌爀
정조 12년 · 목
講節酌通編自第一卷至第三卷
정조 12년 · 강
飭甕津府使朴基豊等跟捕逃躱罪人無得過限
정조 12년 · 목
黃海監司李敬倫狀啓以爲甕津府定配罪人金汝凡戊申四月初八日逃亡長連縣定配罪人史弘燁丁未十二月二十七日逃躱矣各別詗捕期於必捉而其所逃躱在於前府使宋載岳前縣監李彥祜在任時載岳彥祜不謹防閑之罪令攸司照法勘處至若安岳郡守尹㬦殷栗縣監宋啓來俱以長連兼官擧行而矇然不能覺察時府使朴基豊時縣監權儐閱月未捉不可無警而基豊旣帶閫任其罪狀令廟堂稟處㬦等罪狀令攸司稟處敎以現納守令勿論其中閫帥不可全然勿論推考竝嚴飭跟捕使之限內捉納兼官等竝令捉納過限一體論罪前官事依狀請施行事回諭
정조 12년 · 강
命增置南漢僧徒料窠
정조 12년 · 목
備局啓言卽見守禦使金鍾秀所啓則以爲南漢僧徒本料窠及逐朔試射放付料增窠之道問于曾經守使令廟堂回啓事命下矣判府事徐命善領敦寧洪樂性病不收議司直徐有寧鄭民始以爲無他變通之方云矣保障守護之地僧徒減縮誠非細慮增料之道不出於元餉許劃加分取耗而廣州糴弊實爲難支爲軫居僧之生理反添民間之巨瘼非計之得於元餉中每年四十石特爲劃給以爲取用之地其料窠及試射放料窠增置之數請使卽報本司允之
정조 12년 · 강
召見守禦使金鍾秀于誠正閣
정조 12년 · 목
鍾秀啓言南漢僧料增窠事廟堂以元餉穀中劃給覆奏蒙允矣當此餉穀漸縮之日每年除出誠極重難留營穀中以支放不足貸來別庫米七百石取耗七十石補用已多年所而支放之數僅可補用以此劃給以爲僧料添窠之地元餉穀中四十石劃給事置之似合事宜矣從之又啓言臣前以南漢還耗蕩減後給代數爻中留營支放外雜費條査櫛計減之意陳達矣留營穀中管餉米之未及移送者及別庫米貸來者皆爲七百石耗爲七十石雖係留營不時之需比之逐朔支放數可謂有間則元餉穀中割出給代事涉重難別庫米耗今旣劃給僧倉須有今年耗條然後方可及時添料只管餉米耗條七十石給代之數請就當初給代數磨鍊擧條計減後改付標啓下從之
정조 12년 · 강
有政吏曹判書宋載經兵曹判書李文源進
정조 12년 · 목
以李時秀爲吏曹參議趙貞相爲掌令柳星漢爲持平成德雨爲獻納鄭福煥爲副校理宋翼孝爲副修撰權噵爲知事金思穆爲副總管
정조 12년 · 강
全羅監司徐龍輔以求禮安置罪人順得移配古群山啓
정조 12년 · 목
因該監司啓本敎以如是移配之後順得萬一逃躱地方官姑舍是幷與道伯難免重勘古群山如不實更令道伯量宜移定配所後狀聞事分付
정조 12년 · 강
大司諫李獻慶上疏賜批
정조 12년 · 목
疏略曰臣疏本疏逖性又迂拙幸蒙先大王簡拔之恩洎乎我聖上嗣服之初過垂拂拭恩山德海酬報無路但念犬馬之齒已滿七旬古人以年至不去譬之夜行不息臣之宜退一也臣自少羸弱貞疾輔痼藥餌爲命陳力就列寧可勉强臣之宜退二也伏乞特降賜骸之命焉臣記曩歲侍講春秋也進曰春秋大義專主懲討亂賊而孔夫子不得位故載之空言今殿下有位之夫子也以此義理見諸行事爀然誅討則豈不愉抉哉殿下敎之以體念夷考近來刑政處分頗相逕庭臣竊訝惑焉顧今逆醫妖媼尙令假息春秋不書葬之義何時可伸乎宇鎭時偉窮凶絕悖之罪已悉於諸臣章奏而今番通書換錢之事若是放恣又安知何樣禍機冥伏於何地伏願廓揮乾斷亟允群請焉批以所陳勿煩乞骸事筋力尙旺卿其勿辭行公
정조 12년 · 강
命開城經歷韓鼎運考律勘放
정조 12년 · 목
義禁府啓言開城留守李致中狀啓內嘉山郡定配罪人白伐男到靑石洞逃走本府經歷不能嚴飭之罪令攸司御處矣鼎運杖一百收贖告身盡行追奪放送允之敎以如有功議各減一等
정조 12년 · 강
戶曹參判魚錫定以副价出疆陳疏乞遞賜例批
정조 12년 · 강
命釐正金剛各寺僧徒難支之弊
정조 12년 · 목
內需司啓言奉承慈敎發遣宮差本司屬寺刹於義宮明禮宮屬寺刹奉藏物件使之看審則寺弊漸滋守護不得如前云參以所告後錄啓聞淮陽府表訓寺一於義宮每年進上栢子蒿菲皮鞋等屬而元田畓不爲免稅云一大小別星支待各邑將校來侵之弊難支云正陽寺一免稅田畓在光州巨站面而不能收稅自於義宮捧其稅每年代給略干錢兩今若還屬土地於本寺以淮陽或附近邑換給然後可以支存云長安寺一明禮宮每年進上栢子石茸白鞋常鞋等屬而元田畓不爲免稅云一使星及下屬貽弊無異表訓至於本寺以其入山初到境藍輿軍之弊不能支堪名以遊山客雖無官令無不侵責以至木刻石刻及負持軍等役人人侵困云高城郡榆站寺一於義明禮宮進上雜種如表訓長安而明禮宮則無免稅只有宮納於義宮則亦無免稅土地此似佛享畓而宮納則依他寺例爲之云一巡營納紙地之役卽昔無今有自原州寺刹九龍寺凋弊之後自巡營分屬道內各邑上納而該邑則責出於本寺若不屬原州本官貿納則各自該邑徒便區處勿復責出於僧徒則庶可保存云一本寺位田多入鄕校如難還推不可無給代云而本寺奴婢在於各邑其中高城杆城奴婢全未徵貢自該曹嚴關徵給然後可以保存云杆城郡乾鳳寺一本寺畓五結零自官每年徵稅若自該曹査問徒長決處然後可以保存云一巡營納紙地新定之弊如榆站云一造紙署紙匠邊手下來徵出疲楮償若自該曹申飭該署更勿侵漁則大有益於本寺云一江陵史庫番僧廳舍改造之役本寺專當云華巖寺一各頃徭役折價爲百餘兩此外雜役不知其數其中詳定紙戶籍紙軍兵奴婢成册紙莊陵所納席物價本官納席子價大小使行塗禙紙價地衣價官家築墻之役都書員年分納紙本官上京時原州往來時問安路費錢米戶曹橽皮所價爲難支之端兩嶺藍輿軍之弊尤爲難支云一營納新定紙弊如他寺云江陵府月精寺一明禮宮進上雜種如他寺無免稅只有宮納云一本基元無稅錢而本寺則執卜八十五負代徵白紙九十五束若不免稅殘寺無以支存云一史閣守護軍十名每年輪回無糧料云一本府納紙地爲弊蔓蔘之納爲二千餘斤云襄陽縣洛山寺一史庫番僧三名輪回無糧料云一奴婢成册及營納人情紙地至以三十餘兩錢辦納而春秋巡行雜費亦過百金三陟鎭營納紙價本官年分紙價亦有之此無非爲弊之端云一本寺賜牌田畓見失於平陵驛而爲九石落云又在於三嘉者爲三十三結宜寧者六結淸道者七結而間因回祿田案見失自該曹考出文蹟還屬本寺因以附近邑換給然後庶可支存云明珠寺一史庫番僧三十名無糧料云一別星行次雜物自備之弊如他寺而本官藍與軍他邑則嶺底民人擔當而本縣則替當於數百里之地云一巡營新定紙弊如他寺云一驛奴爲僧者勿侵身貢旣有朝令而近來還捧退俗無路者一名代納之費至於三四兩云敎曰各寺自有所重寺弊猶屬餘事金剛名區也各寺大刹也無僧看護則在朝家重關防之道亦不可尋常看過況僧亦民也平民身役減一疋僧徒則責徵如舊一人兼平民十人之役山無僧寺無僧勢也惟有蠲役爲蘇弊之方以此草記諸條枚報該曹期於從長釐正至於原州新定紙地之弊昨因前伯筵奏已知之而數十年前全劃於九龍寺已是不善爲之擧該寺旣殘廢則分定列邑似或爲然而前伯則勿侵各寺已有申飭而列邑則徵出於殘寺云草記外道內各寺爲弊之同然可知此則令該曹論理分付該道期於釐正又若史庫番僧事在朝家一視之道遠外何間不可不趁卽釐正江華鼎足山城番僧年前春秋館堂郞來奏旣命劃給穀物定糧料今日又因守禦使筵奏南漢除出近百包穀物加設僧料窠況金剛各寺乎此亦自該曹分付道伯依江華南漢例定給糧料事分付乾鳳洛山或因特敎或因前後道臣所奏量減進上物種而如表訓長安楡站月精等寺特以未及聞知之故尙今責納且以無土之不免稅處空責無名之物種甚不可竝限折半永爲蕩減其中長安以初到境凋弊旣如此進上物種三分二永爲蕩減仍令留心蘇弊俾勿如前事令該曹分付該道道臣
정조 12년 · 강
以李祖承李洪載爲承旨前望也
정조 12년 · 강
命咸平縣監朴宗正改差
정조 12년 · 목
敎曰此時守令曠官可悶不可遲待其照律咸平縣監朴宗正改差今日政差出又敎曰今聞判書果有實病今政勢難進參參判更爲牌招今已夜深待開門入來開政
정조 12년 · 강
勘放時囚宋載岳等
정조 12년 · 목
義禁府以載岳彥祜各杖一百收贖告身盡行追奪啓敎以如有功議各減一等又啓言竝功減一等各杖九十收贖奪告身四等
정조 12년 · 목
以林道浩爲副修撰李秉鼎爲戶曹參判黃昇源爲成川府使沈錫爲咸平縣監柳匡天爲開城經歷
정조 12년 · 강
正言尹悌東陳疏賜例批
정조 12년 · 목
疏略曰本以無似濫廁榮途畢竟自作之孼乃陷罔赦之罪薄竄未贖其萬一恩宥欲保其軀命杜門屛蟄於分已足迺者新除責在諫諍一再肅命只出感祝之悃言責重任決無可堪之勢乞命鐫改焉旣不以諫職自居豈敢妄論他事而但懲討一事關國家之安危係義理之公憤安得不盡言哉丙丁以來亂逆層生至於再昨年五九月之變尙忍言哉逆醫亂媼尙靳盤覈噫彼逆宇特未伏法之復謙而假息海㠀圖換錢貨凶計莫測隱憂無窮至若凶偉不滿之色顯示於同慶之日太早之說肆發於定號之時衆證昭在國言喧騰伏願亟允三司之請夬正四凶之罪焉
정조 12년 · 강
命高陽郡守罷黜狀本還下送
정조 12년 · 목
京畿監司趙鼎鎭狀啓以爲司僕寺移文內近來御乘馬苟簡下送理馬巨達于關西貿得可合一匹持平安監營草料上來到高陽郡付草料則該邑吏言內本邑則草料例自炭幕擧行云故馬料柴草推尋於炭幕則互相推諉終不應答理馬連呼有司則有司漢謂以斥呼有司多般詬辱不但不給馬料與炭幕諸漢成群圍周足踢拳打巨達驛漢昏夜逃避只理馬半夜昏例僅收精神扶往官家欲爲白活則官屬阻搪使不得入故自備柴料看養馬匹云該邑三公兄及炭幕有司與結黨毆打諸漢一倂着枷上營嚴覈後回移以爲勘處之地云矣該邑三公兄及店漢等捉致嚴査則一如巨達等所告公兄及店漢等嚴繩計料該郡守任焴初不致謹於付給草料之際有此無前之事爲先罷黜其罪狀令攸司稟處敎曰店漢之愚蠢無識何如秩高曾經捕將之平兵乎平兵猶不識路馬之體重以蹇足側驄具實預差封進彼站漢之與理馬鬪閧特屬次第件事俗所謂法之不行自官犯之者此也如許兵使幷與薄警而倖漏今於蚩蚩站氓如是聲罪其罪及於地方官可乎高陽炭幕亦西邑沿路則名以平兵封進御乘馬所牽來者卽蹇側之駑駘也站漢亦有目寧或不見凡以御乘稱號則站漢輩皆認爲不足致敬之物至有此相詰之擧此狀啓還下送平安兵使改立馬尙不來納當初退限雖在晦間迄今延拖尤可見不惕念之一端更令司僕寺嚴飭
정조 12년 · 강
飭三道保布代捧恪勤擧行
정조 12년 · 목
敎曰京納保布之代錢出於寧忽於都民不欲白徵於遐民道臣守令果能體悉此意使民得蒙實惠乎昨見湖西狀本往往有尺數載錄處豈其本道則分數代錢而然乎如是之際安知不因此容奸亦安知不因此受困乎令廟堂嚴飭該道嶺南湖南似因程途稍遠姑無槪錄之狀而兩道則旣無分數代錢之事則不可以疑眩論其間果依草記批旨已爲詳細頒令乎亦令廟堂申飭兩道道伯處俾無以不謹擧行從後有飭責之弊
정조 12년 · 강
飭諭北關御史鄭大容
정조 12년 · 목
敎曰奉命發行已有日矣行到何地沿路所見民情比所聞何如慰諭之節亦果著意擧行乎須卽一一條列狀聞事令廟堂分付北關御史處
정조 12년 · 강
刑曹判書李秉模陳疏賜批
정조 12년 · 목
疏略曰向以順興査事緘答之不可冒當猥陳短章而本事査啓纔又啓下矣臣之私義與前無異今若不卽仰控以致回啓之緣臣稽滯則其在國體當如何哉伏乞亟遞臣職批以順興回啓令次堂擧行
정조 12년 · 강
御誠正閣行抄啓文臣課講試官吳載純李秉模
정조 12년 · 목
講周易去八月朔再次九月朔初再次前校理李書九幷略居首
정조 12년 · 강
命前縣監尹昌淳拿處
정조 12년 · 목
秋曹啓言南部良人鄭三山呈狀內以渠妻之同生女人負債逃亡事前縣監尹昌淳家招去其妻結縳回示云故捉來其婢子査問則以暫時結縳納供矣私門結縳邦憲至嚴欲捧私債至犯公法所當論勘而係是朝官請移義禁府處之允之
정조 12년 · 목
該曹以慶尙監司金光默緘辭回啓敎曰觀此嶺伯推緘功則以三代祖懸錄議則以四代孫懸錄三代祖四代孫之稱今始初聞該曹之循例回啓大是不察當該堂上從重推考此回啓勿施原公事還下送使之釐正上送誤錄委折査問草記
정조 12년 · 강
副校理李益運陳疏賜例批
정조 12년 · 목
疏略曰臣於肅命之際始伏見傳敎下者鄭重隆摯至有能辦崖異矯俗正習之敎若臣有別般異於人者然此尤臣難進之一端今若以一時處義之信心冥行苟然擢置於經幄之列在淸朝用人之方寧容如是藉使臣有或一半分彷彿於此者端揆枚卜之後臣又敭歷淸顯則有愧古人同其退不同其進之義況臣當日處義無絲毫可取而叨此誤恩人縱不言安得不內省而顏發騂也昨因僚宷之引嫌陳疏而見阻違牌而只推臣於此轉益郞當以情則有自畫之義以嫌則有必遞之端且臣父病苦劇左右扶將實無供職之望伏乞亟削臣匪分之職
정조 12년 · 강
召見前縣監朴尙春于誠正閣
정조 12년 · 목
敎曰北道弊瘼因前縣監朴尙春上疏才有回啓今日又爲召見以一張稟處謄本頒示該道則營邑視若文具難保其留意於矯俗釐弊仍令朴尙春往見時任大臣大臣消詳講磨次對時入侍稟處再明日次對進定於明日曾經北伯人竝令同爲登對
정조 12년 · 강
壯勇營以諸將官加設窠遷轉之規啓
정조 12년 · 목
該營啓言本營以新設營門事多草創諸將官加設窠遷轉之規尙未稟定謹稽大典通編訓鍊院加設僉正一窠判官一窠主簿三窠以各營門有薦哨官仕滿報兵曹備擬每都目遞減遞付禁御兩營每都目一窠訓局間都目一窠守總兩營間三都目一窠軍門哨官知彀官旗牌官仕滿六百陞六云矣本營哨官知彀官旗牌官陞六及哨官每都目備擬加設主簿陞付判官僉正一依通編擧行允之敎曰本營凡事不煩經費故領軍哨官亦不自戶曹給祿祿雖如此至於虛銜加設無礙於公私依草記施行而至於原加設窠數中通融擬望則雖是虛銜不無奪與之歎自僉正至主簿壯營窠各加一窠爲之事分付兵曹
정조 12년 · 강
發戶惠廳各軍門儲留木綿散賣于都民
정조 12년 · 목
敎曰昨今始行冬令無衣之類中寒之苦初寒每甚隆寒分遣摘奸勞問入直衛士仍察絮綿着身與否而只着單袴者甚多卽此尤驗絮綿之絕貴民豈有遠邇之殊而都下則接濟異於外方雖至發帑傾困易於爲力故昨今兩年之稅木身布輒許代錢者意蓋此也然而都民無衣之弊若無別般軫念都民其不曰何不恤我烏在乎自近及遠之意觀於衛士所着之如許都下許多士庶呵凍若在目中反隅之政不施於此等處則是何異於見牛未見羊乎連歲代捧儲蓄之不敷亦未可恤戶惠廳各軍門所在木綿來朝多數散賣民間俾免無衣之患令廟堂主管申飭後分給形正草記事知悉
정조 12년 · 강
特許江都移轉米以錢代納
정조 12년 · 목
京畿監司趙鼎鎭狀啓江都移轉米輸納事採察民情從便論報之意申飭守宰矣連接各邑所報則以爲元還各穀今始督納至於江都米陸運則勞費倍簁船輸則水路艱險收捧之際深冬已屆則實有氷塞狼狽之慮一依近例以錢代捧則實爲莫大之惠云癸卯甲辰兩年耗條每石四兩一錢式今年受米一千六百石一依昨年例每石幷耗四兩臣錢式代錢輸納以紓民力事令廟堂稟處敎以依狀請施行
정조 12년 · 강
命時囚尹昌淳考律嚴勘
정조 12년 · 목
因囚單敎曰以鬼山前任時不治査事一款姑未出場則又有此徵債虐民之擧似此地處不能小心乃爾乎本事委折雖未捧供要之不能謹愼渠焉逭其罪考律嚴勘以草記擧行使此輩知所懲畏○義禁府以尹昌淳杖一百收贖告身盡行追奪放送啓允之敎以如有功議各減一等
정조 12년 · 강
命知事權噵待日暖出肅
정조 12년 · 목
政院捧入噵呈單敎曰西樞閑局政合養病呈告之徑先捧入不可無飭責捧納承旨推考此呈辭還給每聞一味强壯韶顏若昔云如是丐免其可乎待日暖使之肅命
정조 12년 · 강
吏曹參判李在學疏陳母病乞遞賜例批尋命許遞以洪秉纉代之前望也
정조 12년 · 강
命扶安縣監李羽晉卽其地定配
정조 12년 · 목
敎曰屢次飭敎之下如是違拒萬萬駭然扶安縣監李羽晉卽其地定配當日押送
정조 12년 · 강
命禁髢事目各鎭邊將及山城別將一體印給
정조 12년 · 목
全羅監司徐龍輔狀啓禁髢事目印給中軍都事虞候營將各邑驛丞牧官鎭將則限履歷僉使以上分給其餘只給鎭上件敎曰履歷邊將外只頒鎭上件而京中營校亦皆頒給渠輩雖非士夫皆是佩符掌印之官豈不若營校乎各鎭邊將及各山城別將一體印給他道準此施行北道京畿兩道則自內閣及各該道府印頒事令內閣卽爲行會○全羅右水使李文喆以加髢申禁事目袛受事馳啓敎曰旣自內閣行會則當以摛文院開拆封啓而此狀本以承政院書之似因謬例不可無飭該水使推考原狀啓還下送
정조 12년 · 강
命順興前府使鄭持淳令該府處之仍以公罪勘放
정조 12년 · 목
刑曹啓言順興徐明胤兄弟橫罹竄配合有疏釋之典衙客朴駿捧賂之跡焉逭刑配之律請竝分付道臣前府使鄭持淳移義禁府處之敎曰徐明胤等分揀放送事朴駿刑配事竝依施地方官鄭持淳之擧措雖極駭然自來狷滯之爲長處已在桂坊時熟知之臨民聽決用此手段安得無執拗爲病乎至於衙客作弊一款似由激於訟民不能專心禁防之致然觀此査啓本邑吏屬供招旣無異辭則朝家處分不可原其心而恕其罪事旣登聞其在爲民杜弊之道亦不可勿問令該府處之事依回啓爲之不能得爲而爲可謂準備律令以此律公罪勘放事分付○義禁府以鄭持淳杖八十收贖放送啓敎以如有功議各減一等
정조 12년 · 강
命守總兩營都試一年條全闕處矢數役姓名具由草記
정조 12년 · 목
總戎使趙心泰狀啓南陽等邑馬兵都試入格人請令該曹稟處敎曰昨年都試之退行於今年非渠輩故守廳都試及總廳都試兩年條各有賜第一人卽是法典如以未準式一年條或有全闕處矢數及役姓名具由草記事分付守總兩營○守禦廳啓言當初批旨中此後每年條各取居首一人賜第事定式之敎臣之迷見認以爲當自明年擧行故今番都試只依甲辰例通融試取居首一人而狀聞便是兩年條都磨勘矢數役姓名具由草記一款實無其路莫非臣昏謬之致惶恐待罪敎曰批答中此後云云卽自此以後之謂也卿之錯看不是異事勿待罪兩年試取試記必有之就其中區別草記又啓言取考試記則居首直赴人姜德潤乃是戊申條而丁未條初擇人則楊州馬兵邊光福柳葉箭邊二中爲居首當入於軍任陞差中而緣臣做錯初不擧論今因再次提敎始爲論列尤不勝惶恐敎以明日次對時卿入侍則當詢問處之矣
정조 12년 · 강
命寧越胎室待年豐加封
정조 12년 · 목
觀象監啓言寧越胎室加封事旣承待秋擧行之命矣請分付該曹使之卜日擧行敎以待豐更稟
정조 12년 · 목
吏曹參判洪秉纉違召敎曰一番違牌足矣吏曹參判更爲牌招同參政事○以李在學爲右尹
정조 12년 · 강
特罷吏曹參判洪秉纉職
정조 12년 · 목
敎曰雖過矣無怪乎一欲遞解然於深夜屢召輒違事體不然向來辭疏雖出明其參差之由可否停當終始與聞則歸一二字之過加分疏殊欠相敬題外說語之拖到雜引諸人姓名亦可謂不先不後初欲以此提飭而未果今於如是處義之後以此以彼不可無略施責罰吏曹參判洪秉纉罷職
정조 12년 · 강
行召對于誠正閣閣臣金載瓉承旨李洪載玉堂沈興永金啓洛
정조 12년 · 목
講節酌通編自第三卷至第五卷
정조 12년 · 강
召見大臣備堂及曾經北伯人下直守令于誠正閣
정조 12년 · 강
大靜縣監辛翊寧沃溝縣監李昌會相換口傳也
정조 12년 · 목
敎曰其人極了了不患不堪任而問其年過回甲又有年矣磨勘於㠀邑可惜隆冬越海別有不堪任之慮大靜縣監辛翊寧道內守令中令該曹今日內口傳相換與相換守令竝令除朝辭赴任
정조 12년 · 강
行召對于誠正閣閣臣徐有防承旨李亨元玉堂沈興永閔昌爀
정조 12년 · 목
講節酌通編自第五卷至第六卷
정조 12년 · 강
刑曹以充軍罪人朴奎秀免役啓
정조 12년 · 목
該曹啓言卽接禮曹移文以爲全羅道臨陂水軍朴奎秀去乙巳年監試初試時以攔入罪降定水軍矣今式年全羅右道東堂初試入格云依例免役之意請分付道臣允之
정조 12년 · 강
命時囚朴宗正罷職放送
정조 12년 · 목
具翼善冠袞龍袍乘輿出協陽門詣仁政殿月臺就位親押香祝仍爲傳香訖降階柢迎乘輿出仁政門降輿乘輦出敦化門至太廟洞口降輦乘輿至齋室門外降輿入齋室改具冕服就版位行展謁禮入廟內詣第十三室奉審英宗大王辛丑玉印紅紬四幅外袱改備庚申尊號玉册玉寶壬申尊號玉册玉寶丙子尊號玉寶壬辰尊號玉册玉寶丙申尊號玉册玉寶上諡金寶貞聖王后辛丑册嬪玉印紅紬四幅外袱改備丙午王妃金寶庚申尊號玉册壬申尊號玉册玉寶丙子尊號玉寶丁丑上諡玉册玉寶壬辰尊號玉册金寶甲辰尊號玉册詣第十四室奉審眞宗大王乙巳竹册敎命玉印己酉諡竹册玉印丙申竹册銀印追上玉册金寶孝純王后丁未册嬪竹册玉印敎命乙卯賢嬪玉印壬申諡竹册玉印丙申竹册銀印追上玉册金寶訖仍詣永寧殿就版位行禮入殿內詣第十一室奉審明宗大王乙酉金寶仁順王后乙酉金寶紅紬單袱外袱改備詣第十二室奉審元宗大王甲戌玉寶仁獻王后壬申玉寶還入齋室改具遠遊冠絳紗袍詣版位省牲如儀還入齋室改具翼善冠袞龍袍出齋室門外召見廟司敎曰嗣服後各室册寶奉審自戊戌冬享親行時至今年冬享攝行幸而告完今後依定式間三年自壬子春謁又當次次奉審以此載之本署儀軌祀享儀式守護凡節以至廨宇修葺守僕肄講等事無不銳意修擧廟官柳曾養效勞爲最伊時則因其久任頗有成效其後徒有久任之名未見責效之事如是而安得不生疏安得不蒙昧乎時官中直長沈周賢擧行頗甚勤幹仍爲久任雖於出六之後仍陞令窠而守令除講詞訟勿拘亦依前例爲之事分付尋常效勞猶有記錄之擧況莫重處莫重事乎惜其人已故不得復用廟官柳曾養如有子年限已屆蔭仕調用十年之間奔走之勞宜有軫念奉審時廟內擧行事知守僕等令該曹米布從厚題給乘輿至太廟洞口降輿乘輦由敦化門入協陽門還內
정조 12년 · 강
補校理李義鳳信川郡守
정조 12년 · 목
敎曰今日侍臣班意謂進參欲爲召見聞承宣言知其不參向來坐枳到今特滌復用之後義不敢以情勢言而不入直不參班不設庠試館職一窠無異權減此分義乎道理乎屢次申飭徒損國綱校理李義鳳信川郡守除授當日辭朝時任郡守遞付京職
정조 12년 · 목
敎曰總管之寶劍望懸頉以冀其因此許遞誠一痼弊而年前因兵判所奏已有申飭至於今番寶劍總管李聖圭事尤萬萬駭然昨日受點到曉稱頉雖未知實病之如何揆以事面焉敢若此當該總管爲先罷職下義禁府推考此後非公故應頉外懸註則政院切勿捧入敢以有頉二字懸註之無於例之謬例斯速釐正設或有眞箇實病宗臣文宰武將以上受點後上疏或擔舁到闕下言送政院猶之可也武臣亞將閫帥呈辭或擔到言送亦可也焉敢於未受點非呈辭上疏俓自稱頉書入乎該房知悉更爲嚴飭總府
정조 12년 · 강
命平昌國舅祠宇祭品參以時行制著爲式
정조 12년 · 목
原春監司李度默狀啓枚擧平昌郡守李曾祜牒呈以爲國舅祠宇完役在於來初六日國舅後孫有無實難採訪祠版則內版以栗木乾精外蓋以柏版造成而長廣尺數蓋版塗漆一依書院位版規模擧行三名日之變爲兩名日不過古來之流傳實無可據之文蹟云祠版之具已爲整待致祭之日可以題主行祀三節日之變爲兩節日世代旣遠年紀且久三變爲兩恐非所欠以兩節日行祀似或得宜至於祭品事取考本郡所行祭品單子則飯羹餠麪魚肉菜果依倣私家之祭需而第多寡不均品式未具就其中略加添刪旣附古禮且仍舊貫以此行之恐爲得當祭物器數玆以別單馳啓敎曰平昌國舅祠宇寧越六臣祠嚴戶長旌閭所在處致祭當令禮曹擇吉草記承旨一兩日內當下送以此知悉擧行而題主則道內守令察訪中以善書人差定執事擧行國舅祠宇祭品別單則參以時行之制略加存省依此定式兩節設行以從近例爲定祭物則合設而羹飯餠糆則各設旣合於精簡永久之義揆以禮制亦有可據卿其知悉其餘諸條竝依狀請施行事令該曹今日內行會○禮曹啓言平昌國舅祠宇寧越六臣祠嚴戶長旌閭所在處致祭吉日卽令日官推擇則平昌國舅祠宇致祭吉日今十月初七日六臣祠嚴戶長致祭同月初九日爲吉云以此定行而祭物執事官請竝令本道差定進排嚴戶長致祭祭文令藝文館撰出允之
정조 12년 · 강
罷德源府使崔重敎以趙等代之口傳也
정조 12년 · 목
咸鏡監司李崇祜狀啓以爲因持平吳泰賢疏論德源府使崔重敎有令道伯査聞之命矣以德源座首姜錫玧等供招參之臺疏句語則該府使所犯不可謂全然落空臺疏所論凡九條而吏奴橫斂可見渠輩之吞吐還戶捧賂實屬下輩之操縱則責雖有歸而罪猶止於不能禁飭奴眞龍妻之拘留重贖南光春母之株連枷囚跡近已甚而事實激於逃避輿軍之徵贖施罰猶屬細故痛哭出境終無明證至於牛酒之設禁槪由臣營之發關而酒贖之過濫誠是意外邑妓便嬖衆謗皆歸故臣亦治其叔之爲吏房者富戶貸錢至於捽曳責罰則最是不法之大者其罪狀令攸司御處所謂光春卽是擊錚罪人南履爲之一名父是笠工母是酒媪則枷囚督現元非異事擊錚辭意以爲其母與其從祖母同被枷囚欲爲定屬其從祖父亦被囚云而使德源諸囚面質則渠皆語屈構捏土主驚動天聽人之悖惡不料至此履爲自臣營照律以懲遐俗計料○刑曹啓言崔重敎係是朝官請移義禁府處之允之敎曰觀於北伯査啓與臺章雖無十分不爽一二擧措疵政足可推知此時本道守令不可不另擇迎送雖有弊遲待照勘反有曠官之害爲先罷黜其代令該曹口傳擇差待下批使之當日辭朝仍令給馬下送
정조 12년 · 강
命嶺伯金光默狀請諸條竝施行
정조 12년 · 목
備局啓言該監司金光默災實分等狀啓有草記回啓之命取見其狀本則淸道等五十三邑置之稍實梁山等十八邑置之之次仍以各項條件後錄馳啓其一今年穡事未免宂農之次邑中最失農之類另加精抄以相當精實穀依昨年例分數代捧待明年還作本色事也其一各山城軍餉今年當捧之穀限折半姑爲仍留平倉事也其一推奴徵債依前防塞事也分等依狀請施行還穀代捧乃是歉歲不得已之政則當此道內均登之時以如干被災之處引以爲請未免輕遽且昨年已例卽之次邑被災面里三分一代捧也視此爲例亦過分數所當勿施而道臣旣已登聞民情想必懸望之次邑中最被災至難捧之戶精略抄出限五分一相當穀許代待明秋還作本色軍餉之盡輸山倉非曰無弊一向因循決非設置山城之本意今年則盡數輸納斷不可已推奴徵債之姑爲禁斷請依狀請施行允之敎以狀辭所請不至過濫竝依狀請施行若此則湖西宜無異同城餉亦令折半輸納事分付
정조 12년 · 강
禁衛營以中旬試才入格人別單啓
정조 12년 · 목
各技入格人勸武軍官禹文圭等二人命直赴殿試標下軍閑良金振玉等各兼司僕除授其餘木綿分等施賞騎士居首之次弓箭賞依定式施行
정조 12년 · 강
承旨李敏輔陳疏賜批
정조 12년 · 목
疏略曰銀臺新擢之命忽下於伶麾陛立之際前席恩言首及先故隆恩異眷多是夙夜諸僚之所未得感極而涕不知死所噫臣職名旣係非分年限又有公格廉防所關豈容蹲仍又自昨日班退之後重觸寒感委頓床席伏乞亟遞臣職以安私心批以年已滿一出不可復入爾其勿辭調理察職
정조 12년 · 목
該曹啓言抱川良女崔召史擊錚原情以爲渠夫金光運素親南毅鎭田雨顯等稱有田畓放賣處若以畓主一言對答則必有厚利云故渠夫卒口肯諾矣上年十一月毅鎭等以僞造賣畓罪現捉延累渠夫迄今滞囚亟令該曹分揀放送云矣光運與毅鎭等僞造印信盜賣田畓待用刑推覈方在嚴囚稱以爲夫猥濫呼籲極爲痛駭請考律嚴勘允之又啓言西部匠人洪聖潤等擊錚原情所當捧入月前聖潤等以得參鑄所事猥越呼籲故臣曹以原情勿施考律重繩之意草記入啓而只命勿施特出寬典則又此煩籲萬萬痛駭聖潤請依律定配允之又啓言高陽良女趙召史擊錚原情以爲其夫姜厚奉以興陽縣稅船沙工率監色沙格稅米元上納竝船價米裝載而六月京江之水沈也倉官使雇軍拯出發賣民間元上納旣已準納則船價米其夫所當次知而戶曹初不出給反以無名色七十餘石上納之意移送刑曹完決無期令該曹核實生出獄門云矣莫重稅船之到江致敗前所未有該曹以故敗情節待用刑嚴覈得情草記蒙允後沙格等移送臣曹又以未拯米數文移督捧則幻其事實縱妻呼籲尤極巧惡其妻請照法嚴勘允之又啓言黃澗馬兵金老郞金擊錚原情以爲渠等所居安寧寶賢兩里鄕廳假稱除役春秋每收六兩錢民耕結卜以穀物預捧値凶年奪畓定式鄕屯每秋捧賭兩里中田畓稱以立案起耕隨卜收取在甲辰鄕任朴思稀等別錄案册使不得賣買故居民呈訴監營題辭極嚴甲辰乙巳兩年不得收稅至丙午思稀等更擧前習甲乙未收者督捧故又爲齊訴則自營捉致鄕任等各施嚴刑決立案成給今二月思稀等誣訴營門定査官於懷德不問曲直奪其文案決給鄕廳乞令推給春秋六兩之收納者竝爲革罷云矣果如原情則鄕廳之勒奪作屯査官之奪券反案無怪其稱冤請令道臣査決後狀聞其猥越之罪考律重勘允之又啓言全州幼學李徽鑑擊錚原情以爲渠父基正己亥因臺疏竄配渭原在於渠叔基敬坐謫數月後因渠從兄德鑑上言罪名蕩滌之恩先及於渠叔渠父十年絕塞氣息奄奄亟令生還故土云矣其叔向蒙曠絕之恩則又此呼籲極爲無嚴請原情勿施自臣曹嚴勘敎曰其叔蒙釋於身後爲其子者爲渠父欲被一視之澤不可謂之干恩而姑且退待事嚴飭分付放送又啓言鐵原幼學李仁矩擊錚原情以爲其父東益以祖先墳山爲黃基敬所沮不敢修墓今年四月鳴冤則渠之痛冤之由詳載於判下文案道啓所以勘罪者卽欺罔天聽誣辱士夫事而渠父年老無識傍祖誤書以直祖者專出於昏昧之致渠等亦非編戶殘氓其於黃哥雖有强弱之絕異初無名分之顯殊則誣辱之目不勝瞹昧而至有待用刑照律之啓矣渠父年近八耋而黃哥稱有營題必欲幽殺獄中而後已此何情境渠父在獄中謂渠等曰趁吾未死亟擧修墓之儀則庶可瞑目云故上山始役則黃哥多般禁斷構訴營邑捉囚渠兄仁坤父子竝囚性命難保渠呈單秋曹則諉以往訴本道議送該營則退而不許聽理伏乞俯察使渠父得免獄中之鬼云仁矩放送所供請上裁敎以因特敎判下之事致有此更籲之擧極爲駭然七十癃殘之人謂以待用刑牢囚云者誠有是也尤不成說嚴飭道伯使卽査實狀聞被囚人當初誤告之罪亦卽參酌決放事一體分付又啓言淸州幼學兪明煥擊錚原情以爲渠遭母喪與其父合窆將蓋莎草洞內李膺和等多率族黨來到伐喪故渠入告本官與官差急來則李哥縳置渠弟私自掘塜打破棺槨本官摘奸圖形則渠之新葬處與李哥先山其間爲一百二十步坐立不見且禁養之外報營發配李哥中一人則膺和雇人替配矣更令本道公決嚴治云明煥放送所供請上裁敎以下漢城府議處○漢城府啓言因中部沈光彬上言問于該道事命下矣卽接原春監司回移則光彬父守銀在淮陽時以先奉入籍又以壽啓入籍移居令城後則以守銀入籍而年歲果爲九十四歲至於丙午丁未老人抄啓時守銀旣不在淮陽其移居金城只爲一式不可以單帳籍憑信故置而不論云矣一守銀而三變其名雖極可駭專由雖蠢之致且兩邑帳籍旣無差錯請依傳敎加資下批之意分付該曹允之又啓言因兪明煥擊錚原情有議處之命矣誠如原情則李哥之作黨伐喪已係法外私掘人冢自有當律則營邑發配之後首倡者之敢恃豪富雇人替送云者尤爲怪駭而不可以一邊言取信請令道臣別定剛明官山地則從公決給替配委折別加査處之意分付該道道臣允之
정조 12년 · 강
召見京兆堂郞及五部官于誠正閣判尹徐有防判官吳晉秀西部都事金晉柱奉事徐季修中部都事張錫周北部都事尹玄錫南部都事洪彝浩奉事李晚祥東部都事鄭斗榮奉事李集命
정조 12년 · 목
有防啓言各部官抄戶之役今方爲始本府郎廳亦當以時摘奸而抄戶後又當分給限畢抄給間本府郞廳及五部官勿爲差祭事請分付從之
정조 12년 · 강
罷承旨南鶴聞職
정조 12년 · 목
敎曰原狀還下送之故書目旣不頒布傳敎亦勿出朝紙則因臺章始聞之乍頒旋收徒眩瞻聆政院事極爲駭然當該承旨罷職下吏令攸司從重科治
정조 12년 · 목
鍾秀啓言本廳草記批旨中有入侍時詢問處之之敎矣總戎廳旣兩年各取一人之後守總兩營之擧行班駁事面終涉未安矣敎曰此似由於擧條之未分曉而到今何以爲之則好耶鍾秀曰今番一依甲辰已行之例通融試取故一人之幷入於丁未戊申兩年初擇中者只行一番試取則丁未條初擇自當在於未經都試中且廳屬七邑馬兵中丁未初擇成册上送只是五邑而二邑則未行初擇分付兩邑使之追設成册上送傡與兩年幷入於初擇而只經戊申都試未經丁未都試者設行丁未都試則可以追補歸一至於只被選於丁未初擇者旣赴戊申都試而見落則今不當更試於追設之都試矣從之
정조 12년 · 강
以李時秀爲承旨李在學爲吏曹參判前望也
정조 12년 · 목
政院以在學右尹除拜過三日不爲出肅依定式推考仍請牌招敎曰才移銓任近來亞卿乏人問于大臣銓地久次中加望以入又敎曰北關有下詢事新除授吏曹參判卽爲牌招參政後入侍
정조 12년 · 강
有政吏曹判書宋載經參判李在學進
정조 12년 · 목
敎曰三銓望乏人無以備員排望云今日政新通擬入銓郞曾經在京人勿拘通融擬入○弘文館啓言本館上番闕直請修撰申大尹副修撰金啓洛竝卽牌招姑陞入直敎曰陳疏人員許遞與踏下之代今日政差出又敎曰侍從堂上堂下違牌坐罷人竝敍用○以李祖承爲吏曹參議祖承李勉兢李洪載新通也李時秀爲右尹時秀新資也徐鼎修加望也鄭大容爲副應敎徐美修爲校理林道浩爲副校理鄭東觀爲副修撰○敎曰副總管中有實職人許遞今日政亞尹加望人中擬入未肅拜分總管亦爲許遞一體差出又敎曰動駕在明遷轉承旨竝仍任右尹前望單子入之待下批牌招察任○右尹前望以徐鼎修批下
정조 12년 · 강
召見吏曹參判李在學于重熙堂
정조 12년 · 목
敎曰卿旣經監賑使今年北路事亦必聞之御史下去後民情何如云耶在學曰近聞北來傳說且見御史所報慰諭蠲恤之澤逈出尋常故一路民情莫不感祝第新還所捧大違始料來頭還賑多有不贍之患此誠可悶南關商賈以貿穀分往三南陸續輸去者不啻爲累萬財民間裕食之道多靠於此各邑地土船私相募得則船主非不樂從而輒爲本官之所奪執又爲下屬之所操縱商賈之客地留滯者非但狼貝北民之指日顒企者擧皆落莫云此雖私貿旣係民命自廟堂關飭於三南道臣知委於道內沿海邑各於北商所到處覓給船隻趁今發送則有補於賑濟者大矣且聞穀物私貿或自官防禁云此亦申飭似好適有所聞敢此仰達矣敎曰向於御史辭陛之前此事亦有面諭意謂其間已有措劃尙不知委本道及三南諸道可謂太泛忽故宰臣李彝章監賑之綪至今最稱善而其政最先於搜集商舶一事首尾陸續爭先販貿上不煩公家之勞民亦不知爲饑歲云爾今似後時亦猶可及自廟堂一邊飭諭繡衣處一邊行會本道及三南諸道凡係入北之船無得執留如是而萬一操縱不卽回泊本道伯卽爲據實狀聞事一體申飭○敎曰以北道事詢問有命雖已入來由限未過情理難强云吏曹參判李在學許遞
정조 12년 · 강
命平閫貢馬定限改封進
정조 12년 · 목
太僕啓言卽接平安兵使趙圭鎭移牒則卜定馬實預差二匹改封進云故取見其馬匹則實差赤多馬步才姑勿論體樣比退馬尤小項短尾尖不可擬議於御乘預差靑驄馬體尤小而品尤劣雖邊馬亦不可備立圭鎭身爲閫任莫重貢馬初旣以玄黃眇少側驄蹇足苟充上送及奉嚴敎尤宜惕念封進而以此不合之馬無難上送究厥所爲誠極駭痛所封馬匹才已退却請該兵使趙圭鎭依前下敎安州牧定配之意分付義禁府卜定馬待新兵使赴任更爲封進之意分付敎曰直御乘豈易乎比之初次果優矣初旣不論稍優後何必用律然渠若竭誠求之豈敢不以直御乘者封進乎爲先定限使之改封進此猶微事亦三令之意自本寺限前若能頻頻嚴飭渠何敢不從令乎不合御乘更勿草記
정조 12년 · 목
因都囚徒敎曰囚單子卽有放送之命則至今滯囚可訝其委折査問李得休卽爲放送金虎門哨官汰去放送弘化門哨官分揀
정조 12년 · 강
執義朴長卨上疏賜批
정조 12년 · 목
疏略曰追惟丙午心膽俱裂逆醫妖媼一使訊鞫則盤窩深窟庶可覈出而一味靳允刑政之失已無可言逆宇妖腸萬剮猶輕締結凶偉潛蓄異圖朝家所以治之者不過誅復謙兩賊而結案之宇鎭只置㠀棘拖至觀鎭告出而難言之憂尤不可一刻容貸者也拿囚宇賊夬正典刑嚴覈觀鎭亦施當律宜矣至於偉賊薄竄海㠀抑以端緖之未究根窩之未覈爲宇偉容貸之資耶先乎斷乳潛釀禍祟後乎慹劑闖逞凶計則豈可謂未露而未彰耶況凶譎如偉陰鷙如偉者又安知無通書換錢出沒行凶之變十倍於妖宇哉伏願亟正邦刑焉近來劇賊同姓之親輒稱古人別族之義古之別族在於先事而見幾今之別族出於已敗而怵禍旣是不幸近出則惟當縮伏畏愼以俟公議今此補果之證無或有後時之歎耶其爲傷風敎羞朝廷非細故也趙圭鎭之從前負犯固何如而坐鎭雄閫已多輿論之惋歎今番御乘進上其無嚴不敬之罪固難容貸而許令更進遷延後時至下令本寺更飭之嚴敎以致貽惱於重宸古有是否臣實痛之退限已迫雖或更進向前罪犯不可參恕平安兵使趙圭鎭亟施竄配之典宜矣朴柱遇之始通臺望也政眼一出物情大駭伊時銓長旋卽自劾永拔臺望今番重通不少留難遽然首擬有何私好汲汲如是耶臣謂伊時參政銓官倂施譴罷之典宜矣臣於文廟秋菜猥差享官伏見韓宗纉亦差堂上執禮之任文廟享祀何等嚴重淸朝侍從不爲無多而乃以年久廢枳之人必差乃已咫尺明倫堂下寧有如許道理臣謂其時銓郞罷職斷不可已也批以首陳勿煩次陳別族之說隱晦甚矣何以嚴禁乎趙圭鎭事明知其故犯則當直加嚴處豈待臺章請譴乎詮官事朴柱遇已犯與世累間緣何坐枳雖難的言觀於一擬再擬擬輒有對駇庶可知其委折注擬者亦非矣能免踪跡之嫌乎然擧措之橫缺處義之搖越大有關於士大夫去就廉防前亞銓洪秉纉所失倍甚於注擬之銓官彼而斗護此而斷斷何也詮官無論如此如彼本事何關於爾乎銓郞事不允近日朝象稍靜而忽以詮官事間日次換面选呈古人豈不云乎天下本自無事爲喜事者所乖了爾非喜事中一人乎
정조 12년 · 강
命內官金得九遠地充軍
정조 12년 · 목
所爲駭悖故也○刑曹以得九昆陽郡充軍啓
정조 12년 · 강
諭左議政李性源卽起造朝
정조 12년 · 목
敎曰今聞有入侍之命而卿則不爲造朝云未知所愼加減何如而一時表症想臻勿藥北道蠲恤事有下詢者且於禁營中旬賞單纔已啓下軍校之許久等待亦不可不念民國重事卿豈可言私卿須諒此如可强也必卽造朝本營頒賞亦於明日爲之事遣史官傳諭于左議政
정조 12년 · 강
召見大臣備堂慰諭御史于誠正閣
정조 12년 · 목
領相金致仁曰連見道臣評事狀本則北路列邑慶興爲尤甚矣予曰北路穀簿果爲不敷則勢將移劃嶺南之穀但嶺南纔得少豐又煩民力誠所不忍北關穀若不足於冬前則當以南關穀先輸又不足然後始可運嶺南穀自當拖至春間先以次第往哺之意曉告北民然後可恃以安堵矣交濟倉穀總今爲幾何致仁曰北關則爲八萬石南關則爲七萬石矣予曰故相李宗城爲北關御史時募入私商料辦穀物其所拮據之方可以想知近來每値歉荒輒請公穀而至於白給尤非古規且蠲減等節乃是特恩而近成已例今亦不得不如此矣內司財力乃是應稅中割出者當補用於民事年來因內下賑資所用殆過五六萬所餘似不過二萬餘數今年北路又當用數千矣還穀停退雖有成命道臣守令急於捧還有不卽宣布之慮欲擇別付料中可合人先御史往布何如致仁曰御史之行不日當發不必先送別人矣予曰雖有折半停退之命而稍裕之民則不必濫停至貧之類則亦不必定限督課在奉使之臣觀勢闊狹耳御史行將發矣凡係稟裁者預爲爛商陳達可也致仁啓言北關舊還稍實邑外似不可擧論請以北分付從之慰諭御史鄭大容啓言慰悅民情專在於穀物之預劃以癸卯已例南關穀二萬石姑先劃給則當隨民情之緩急以爲移粟賙賑之資而北關之穀如可分排則不必盡輸或有不足之患從當加請矣詢于大臣致仁曰固當許施而嗣歲之慮亦不可全忘也左相李性源右相蔡濟恭俱曰朝家劃給之後北運之遲速多少惟左繡衣斟量緩急依請許施恐無妨矣從之又啓言北關三手軍錢蔘價布曾有留作賑資之例請依此例擧行詢于大臣致仁性源濟恭俱請許施從之敎以三手軍錢蔘價布尤甚邑蕩減之次邑分數停退餘數取用又啓言空名帖一千張道臣旣已請得請相議分用於南北關從之予曰禹禎圭疏中髢䯻一款有爛商回啓之敎其果何以爲之耶致仁曰髢䯻之弊夫孰不言昔年施禁而旋弛者蓋以可代之無恰好物故耳今若自上嚴禁可代者亦爲明敎則自當遵行一番定制痼弊可除矣性源曰髢䯻實爲痼弊不可不及今變通矣濟恭曰見今莫大之弊蔑有加於髢䯻雖儒生至貧之家非六七十兩錢貨無以賣買如欲成樣者則不得不費了數百金其勢賣田賣宅以故有子者雖或娶婦以不得爲䯻婚嫁六七年之間不得行見舅姑之禮以至廢倫者指不勝屈今當勵精圖治之辰乃於此莫大之弊未有明命有若置之無奈何之域者抑獨何也諸議以爲爛商可代之物然後始可行之然人見不同雖經閱歲年萬無歸一之望若自上斷然決定使一國之內不戴髢䯻則可代之物特節目間一號令事不如是則恐未有究竟之期矣予曰有司堂上亦陳所見戶判徐有隣曰髢䯻誠爲痼弊況有先朝禁令到今申明孰敢曰不可先講代用之制仍著禁髢之典恐合事宜矣禮判李在簡曰髢䯻之典不可不變通況有先朝禁令惟在斷而行之耳吏判鄭昌順曰大僚諸宰皆言當禁一世之議可以推知然婦人之服亦係儀章之制不可各從所好人各異製博詢群議從長折衷可代之物永爲定制好矣刑判李秉模曰先定可代之物斷而行之則繼述之德孰不欽仰乎予曰右相之言不但的確予之必欲復舊制前此筵席屢示幑意此無他深意在明聖志紹盛烈何謂明之大抵中撤之本非聖意自右相以下逮事而及聞者孰不知其委折乎伊時逆賊麟漢敢以宮樣等語乘間創發上以侵犯下以鉗制於是乎筵臣莫敢有異辭禁遂弛而令遂廢此蓋賊麟貪慾無比僭奢又無雙至於加髢之大其制侈其式高其䯻自謂有素癖若女若婦之髢動費千金之產以是之故去侈去髢之禁令心常不平畢竟有此沮格之擧卽此一節無臣分可知況以事理言之同氣之間兄則仰贊弟則請罷是不但朝廷之罪人抑亦私室之悖弟雖小於此之法制聖斷赫然令甲一定則爲群下者有不敢較計於些臾見聞之生熟而輕加雌黃之論況以濫腸滑手恚不能窮其所慾必欲壞敗而後已予則曰惟此事賊麟可誅今方別下傳敎申復舊制沿革顚末須有一番敷示後生少年之未詳事實者庶得以知所未知聞所未聞初欲含忍今予不言今人孰肯言之先以此擧條頒示朝紙俾各曉然○致仁啓言同文彙考校正譯官崔麒齡有令政院草記論賞之命而堂上譯官加資外無可施之賞矣諸學譯官以他技自他司覆奏加資者向在乙丑辛未間先臣筵達還收出擧條申飭爲本院定式則麒齡以公廨修補之勞至被加資之典者駭安甚矣不可不還收矣從之敎以校正之勞當施何賞耶致仁曰馬帖似過弦弓似宜矣詢于左右相性源濟恭議俱同從之又啓言守總兩營狀啓舊還餉徵捧事才已覆奏依施而近聞畿農消息大不如向來傳說請捧之舊還未免過多就其元數內三分一減捧似宜請以此分付詢于左右相性源濟恭議俱同從之又啓言觀此黃海監司李敬倫災實分等狀啓谷山等四邑置之尤甚康翎等八邑置之之次延安等十一邑置之稍實仍以爲元劃災一千結外不足災四百五十三結五負三束及綿田災五百三十七結七負二束特許加劃後錄條件請令廟堂稟旨分付矣其一稍實之次邑舊還分數徵捧而尤甚邑舊還限明秋停退事也其一黍粟通一道判歉尤甚邑三分一之次邑四分一以精實穀準折代捧待明秋還作本色事也其一牙兵入防停止事也其一推奴徵債限明秋防塞事也分等依狀請施行災結加請雖不多海西畓結不過萬五千結而道路傳聞皆稱登稔則元劃災一千結似無不足而道臣所請如此二百結更令加給綿農被歉宜所軫念綿田災五百三十七結零特爲準許尤甚邑舊還停退事黍粟準折代捧事牙兵入防停止事推奴徵債防塞事亦竝許施爲宜請以此分付詢于左右相性源曰臣之待罪海營時請災之數亦過二千今此道臣所請四百之數似不至過濫矣濟恭曰海西畓穀不至失稔前給一千結外加給二百結則似可免白徵之患矣敎以禮判曾經海伯亦陳所見在簡曰以畓總論之則一千二百結不可謂不多海州延白等處素多舊初不今此加請之數似不過濫矣敎以禮判所奏卿意何如致仁曰所謂舊初不名色諸道皆有之然重臣之言如此二百結外加給五十三結零似宜矣從之又啓言守禦使金鍾秀送言以爲南漢軍官春秋都試昨今年皆未設行今則八道兩都皆已設行南漢不宜異同要臣經稟故仰達矣敎以使之設行又啓言臣之兼帶譯院都提調之任累煩私懇未蒙允兪見今各學等第多有見窠以臣精力萬無試取塡闕之望須速變通庶免益滯矣敎以左右相之意何如性源曰臣之從兄兼帶時果多事云矣濟恭曰領相遇事則聰明精神靡或不及恐不必副其懇矣敎以卿懇旣若此特許所請左相爲都提擧斯速設行俾無等待之弊○性源啓言關西一路無論文武近年以來久未聞表表調用者已非惟才一視之意而雖以蔭路言之道內人士亦有讀書修飭者以臣所見前參奉李膺擧以其家則三世忠臣旌閭以其人則文行有稱宜有收用之擧矣敎曰蒐羅一念常所惓惓聞卿言此等人須有別般收用可以奬勵道內人士況一門三忠可知其名家令該曹卽爲調用分付道伯仍卽起送又啓言禁營木邊留儲見乏今番頒賞木請以封不動中姑先取用從之○在簡啓言平昌國舅祠題主式祝文式才已書入矣當依此用之乎從之敎以祝式則令內閣撰進承旨下去時齎去莊置本祠兩節日以次用之定式可也
정조 12년 · 목
敎曰加髢之禁一言而蔽之曰亟可復也天下無萬全之法亦無兩便之事予於是禁獨以爲反是由奢入儉非萬全乎用夏變夷非兩便乎況吾先王成憲而未克永遵而久傳卽予耿菀輪囷嘗欲復其舊而後已者於乎先大王五十年神功大業非予小子所敢模盡而謹稽成憲之大者其目有五曰減疋也曰濬川也曰禁酒也曰互婚也曰祛髢也上二件擧而措之累十年民蒙字恤之澤人免沈墊之患而下三件之暫施旋格非出先王本意考之國乘可按而知之然行酒重祀典也重民命也禁亦聖德行亦聖德決不敢更或議到互婚利害姑未敢質言最是宜革而易祛者莫勝於加髢故曰禁加髢卽明聖志紹盛烈之一端云爾然因廷議之不一齎志多年迄今因循近幸鴻臚抗論端揆繼陳予一聞而犂然再聞而渙然今筵乃歷詢大臣諸臣斷以決之大抵加髢之爲樣見於禮經乎法書乎泝其本本非美制始也緝髮之容便成重首之飾爭相夸大滋致翔貴汰靡者不顧傾產貧窘者幾至廢倫弊斯極矣在所矯捄國中婦女加髢一切革祛祛髢專爲祛奢制雖殊而飾如舊烏在乎申令之意若其禁制與代式付之廟堂定成事目以聞令行日子京師限以陽復日諸道限以關到後二十日莫曰婦女服飾無關於政治惟予斷斷苦心在於明聖志紹盛烈此六字而從今以往可以由奢而入儉用夏而變夷奚但搢紳大夫之怵惕榮幸感欣交中雖在婦人女子亦庶幾風動而影從豈不誠休哉美哉我東俗習一有法令輒以不持久爲口實而令出惟行不惟反金石可泐此禁不可弛凡厥臣僚之立予朝者孰敢更以加髢一事煩聞乎典則已完期日且定令後不從令者家長坐罰卽有司存焉咨爾中外臣庶須各聽悉莫犯邦憲
정조 12년 · 강
命北伯評事以還餉停退及蠲減諸條先爲曉諭民間
정조 12년 · 목
北評事朴基正狀啓以爲慶興一邑不可以常例論之一自宣諭聖敎之後民心頓有安接之望而目前浮黃之類日甚一日以略略升穀決難許久保命自來月旬前更加精抄排巡接濟之意知委本府而本府旣無優數自備之道且無某樣推移之勢來頭繼給之方計無所出矣敎曰目下民勢旣如此則何待慰諭御史下去北關最尤甚穀少邑令道伯無論關北稍裕邑南關隣近邑先卽拮據至於北關賑穀御史卽請交濟穀二萬石已許施行將行會先以此意三懸鈴分付道伯評事處南關新還餉之分數停退舊還餉之全數停退稅大同奴婢貢之分數停退等事其他蠲減條件因特敎因擧條或已行會或未行會到卽曉諭民間俾各恃以安接萬一守令遲滯宣布現發於按査之行該守令當重勘卽令廟堂措辭嚴飭俾小民無或有不聞知令前輸納之弊○敎曰御史下去時若令齎去傳敎則慮有後時之嘆南北關每朔朔膳三名日物膳方物兩本宮別差所管海戶納各等進上內寺奴婢京上納物種限明秋蕩減御甲冑價米布方物價布一體停止留作賑資內寺奴婢貢錢米州倉入上條日前道狀只擧鏡城以北云南北關他邑何異尤甚之次邑亦依鏡城以北例停退而道狀言米不言布難免疏漏米錢布遵同停退事分付
정조 12년 · 강
遣承旨金履正致祭于平昌郡國舅祠宇及寧越六臣祠嚴戶長旌閭所在處
정조 12년 · 목
敎曰寧越致祭承旨先詣莊陵陵上丁字閣碑閣奉審形止仍爲狀聞
정조 12년 · 목
以李殷模爲校理徐有寧爲知敦寧黃顯基爲光陽縣監李秉鼎爲副總管
정조 12년 · 목
疏略曰易曰開國承家小人勿用此政爲扶安縣監李羽晋準備語也以其奸黠之性兼有側媚之態出沒逆偉之門作爲敢死之士雷肆淸銜瀛館極選平步做去及夫座主之敗倖逭黨與之誅而乃反依舊跳踉外售聲討之論內有顧戀之意且其家之富饒衆所共知腴邑遞歸纔過數歲而至以菽水難繼肆然乞郡謂天可欺敢干錫類之恩究厥所爲節節痛惡臣謂羽晋改正三司之望亟施屛裔之典斷不可已也典牲直長朴宗祿家庭悖子科場亂賊爲世指目一番充軍行事可知及夫仕籍之濫通惡習不悛譸張謊說罔非害人之謀惎間親知要爲納媚之計如此之類不可以官卑而不論臣謂宗祿施以邊遠定配之典宜矣臣於昨年待罪於宗廟令不無一二愚見敢此附陳春秋奉審修改後莫重祭器之葺補專委於守僕之手屑越莫甚臣意則本署久任郞廳與戶工曹郞官眼同修補以重事面焉罷祭後餕餘每爲混奉於祭器庫而及其飮福分膰之時騷擾於肅敬之地亦極未安臣謂撤床後餕餘還奉于典祀廳以爲分膰之地恐合事宜而事係變通下詢大臣提擧昭詳講確終歸至當宜矣抑臣於均廳事又有所駭歎者本廳稅納所關不輕而比年以來該色郎廳初不隨到隨捧卽出尺文留置外庫經年閱月一任等牌輩之作爲囊橐逋負殆過數萬今始摘發尙未準捧事之驚駭莫此爲甚臣謂元犯等牌移送法司刻期徵捧溯考犯逋年條不察之前後郞官一傡拿問施以不謹典守之律其中數三郎廳乃反私自貸用宜令該廳査實現告照律重勘斷不可已也批以李羽晋事論人不當若是迫切且非指贜執跡之說非爲其人恐啓挾雜從施非可論朴宗祿事不惟莫曉其裏面事情幺麼末官何煩朝家處分附陳兩件事大臣纔自筵退禮判往見問議後草記均廳稅納逋欠事謬例未知始於何年雖難一一追勘爾言旣若此元犯事依施前後不察郎廳事亦爲依施均郞私用人事誠有是也極爲駭然依施
정조 12년 · 목
敎曰卿等旣已本司坐起來會明日次對進定於今日使備郞傳諭○予曰禁髢事目已盡講究耶大抵立法定制貴於速成若待議論之歸一則終無可成之望矣須於今日內會同釐正事目以入右議政蔡濟恭曰此雖小事去百年之痼弊立一王之定制斷自宸衰克追先謨甚盛事也臣伏奉夜下綸音此正先王之制我惟行之猗歟盛哉臣反復感歎竊不勝欽仰之至矣予曰大抵此敎卽用夷變夏服先王之定制也右相則逮事最久想必記憶矣其時麟漢女與婦之首䯻價至千金故以渠貪侈之心不便此法乃敢以宮樣之說以爲上下脅持之計此法行之六年仍卽停罷可勝痛哉蓋其時豪奢之輩轉爲濁亂必欲與朝家角勝一轉再轉以至丙丁之徒出矣予在沖齡未能詳記而至於宮樣之說已知麟漢之爲凶逆此事欲載之傳敎而猶涉如何旣書而更抹之備局事目成後略爲序文仍載此說則可矣予以此事屢示微意幸而有禹禎圭力言於前繼以右相入告於後使予得以祛奢而崇儉有以明聖志紹盛烈者惟右相之功也今予此擧非但禁奢尙儉亦所以丕變世道維持名義者也旣欲丕變積弊則無論貴賤所謂別䯻不可兩在如是立法之後若或有不便者與向來濁亂之徒無以異矣左議政李性源曰旣禁髢䯻則此是大關捩至於可代之物不過節目間事而但士夫之外公私賤之屬無區別之道雖同著簇頭里稍異其樣則好矣予曰今者雖禁髢而用簇頭里若有二條䯻之別垂則其價無異於髢䯻且簇頭里又有絡以七寶之制此雖不可戶說而婚姻時若嚴禁貰用之路可革此弊第其中最難禁者卽眞珠也古語云宮中好高䯻四方高一尺顧今宮中全無珠翠之飾外間侈風之日熾者不啻與古語相反矣兵曹判書李文源曰簇頭里當待令甲之成始可行之而若有眞珠七寶之絡則其侈濫無異於髢䯻之弊至於等級則恐不可不表以出之矣予曰簇頭里不過是燕服何以有表識之道乎雖婦女服亦有盛服知禮家多行之戚里夫人亦皆然矣性源曰網巾亦通用於燕服公服而著圈子則婦人之簇頭里亦何異於此哉予曰此皆節目間事其大體則當以簇頭里爲定耶性源曰然矣予曰予意則在於去奢尙儉用夷變夏而明聖志紹盛烈六字斷然行之而已○性源啓言今日本司坐起懸病堂上至於十三人之多事體所在誠極未安請從重推考竝與未肅拜堂上一體牌招從之○守禦使金鍾秀啓言本廳馬兵都試例自京營設行而城內試射姑無其例請依中旬例城外設行從之又啓言馬兵都試曾無關次之例而每年各邑初擇上送乃是定式故丁未條各邑初擇成册上送今已經年空棄可矜兩年條合設恐合事宜矣從之又啓言南漢軍官都試旣經大臣稟定將以今初旬前設行而每年春秋都試昨年以來皆未設行溯考前例則一年兩等之內一等闕行則雖多而無追設之例至於一年兩等之皆闕無可據例丁未條追設當否臣不敢擅決何以爲之乎詢于大臣性源曰昨年春秋都試旣未設行則到今追試似無可據之例雖以各道言之當年內未設則自在勿施之科矣右議政蔡濟恭曰凡諸都試當年不得設行則因爲勿施卽各道通行之例而再昨年關西兵營都試以特敎追設於翌年矣敎曰他道旣有特敎則有追試之例本廳宜無異同依此擧行鍾秀曰然則丁未戊申兩年條當竝設乎敎曰今年則只設丁未條戊申條則待明年合設又啓言廣州軍餉還耗今秋陵幸時旣有蕩減之命矣本府各樣例下之以還耗取用者折米爲一千五百石留營保恤庫僧倉耗條軍校支放之需亦爲八百六十餘石已亥還耗蕩減時自本廳報備局以元餉中給代今當依此例擧行而砥平屯給代米三百七十餘石今年耗條中取用之數亦爲一體磨鍊似好請詢于大臣處之敎曰大臣之意何如性源濟恭俱曰本廳事勢旣然已例亦有可據依所請許施似好矣從之○吏曹判書鄭昌順啓言故忠臣皇甫仁二子復官事已有下敎固當擧行而上言中本職以參判書之領相則以爲參議云無以考據且參判參議之爲某曹無以考出姑待可據文蹟可以書入矣敎曰旣復官忠臣之家豈可拘於文蹟顯晦乎況六臣祠致祭承旨今適下去事亦不偶然故相箚辭書以參議云復官官敎亦以參議書之招其子孫如得徵信文蹟則使之持呈該曹更以參判啓下○兵曹判書李文源啓言宣薦禁軍創始之初一內禁軍及二內之半番皆是宣薦之人故二內久勤窠移給別抄矣今則二內都是禁軍故渠輩久勤窠欲爲還推事理固然而別抄輩朝房待令亦足爲執言稱冤之端臣意則朝房待令自今永罷久勤窠則還給二內禁軍似好故敢達矣詢于左右相性源曰今當二內復舊之日獨無久動之窠則宜有稱冤之端矣濟恭曰別抄久勤窠之推還二內不過還本主而已別抄輩安敢稱冤乎從之
정조 12년 · 강
以慈敎停北路封進殿宮方物
정조 12년 · 목
敎曰兩本宮進上旣命停減在前蠲惠時皆因慈敎殿宮封進條一體擧行今豈可異同爲敎慈敎旣如此今番亦令停免事分付○敎曰北道進上蠲減中臘肉一款未及下敎未捧邑蕩減已捧邑留作賑資事一體分付北伯亦令下去御史知悉
정조 12년 · 강
命總廳舊還特爲減捧
정조 12년 · 목
敎曰總廳舊還依守廳例所請中減三分一分捧之意昨筵領相已有所奏俄因守使入侍亦有下敎今年畿農或謂之優於免歉而禾穗雖似盛茂食實擧必些略軍餉事體非不知體重兩年條之一時催督爲畿民誠有不忍今年當捧條中壬寅條特爲勿捧丙午條依大臣筵奏使之分捧而本道分等狀啓姑未入來如者難捧處道伯必須闊狹具由狀聞萬一以壬寅條依前關辭有混捧之弊又或以道臣來頭狀請停退條混捧之弊當該守令隨現重勘混捧與否從當遣宣傳官摘奸此意令廟堂分付總使及畿伯處
정조 12년 · 강
遞承旨金履正以金載瓉代之前望也
정조 12년 · 강
召見大臣備堂京兆尹慰諭御史守禦使畿伯于誠正閣左議政李性源右議政蔡濟恭守禦使金鍾秀戶曹判書徐有隣禮曹判書李在簡吏曹判書鄭昌順漢城判尹徐有防副司直尹蓍東沈頤之京畿監司趙鼎鎭總戎使趙心泰慰諭御史鄭大容